橄欖
作者：歐陽修
朝代：宋

paragraphs: 五行居四時，維火盛南訛。
炎焦陵木氣，橄欖得之多。
酸苦不相入，初爭久方和。
霜苞入中州，萬里來江波。
幸登君子席，得與眾果羅。
中州眾果佳，珠圓玉光瑳。
媿茲微陋質，以遠不見訶。
餳飴兒女甜，遺味久則那。
良藥不甘口，厥功見沉痾。
忠言初厭之，事至悔若何。
世已無採詩，詩成爲君哦。